รายงานคณะกรรมการตรวจสอบประจำปี 2560

คณะกรรมการตรวจสอบของบริษัท จี แคปปิตอล จำกัด (มหาชน)
ปัจจุบันประกอบด้วยกรรมการอิสระที่มีคุณสมบัติตามข้อกำหนดและแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
ซึ่งได้รับการแต่งตั้งจากคณะกรรมการบริษัท จำนวน 3 ท่าน ได้แก่

1)  ผศ.วิภาดา ตันติประภา ประธานกรรมการตรวจสอบ

2)  ดร.ชัยยงค์ สัจจิพานนท์ กรรมการตรวจสอบ

3)  นายเปรมสันต์ พิสิฐพันธุ์ กรรม การตรวจสอบ

  หมายเหตุ : นายนิธาน ชัยเนตร เลขานุการบริษัท ทำหน้าที่เลขานุการคณะกรรมการตรวจสอบ

ในปี 2560 คณะกรรมการตรวจสอบได้ปฏิบัติภาระกิจตามที่ได้รับมอบหมายจากคณะกรรมการ บริษัทฯ
และตาม กฎบัตรของคณะกรรมการตรวจสอบ คณะกรรมการตรวจสอบมีการประชุมรวม 4 ครั้ง
โดยมีการประชุมร่วมกับผู้บริหารระดับสูง ผู้สอบบัญชี และฝ่ายตรวจสอบภายใน
ซึ่งคณะกรรมการตรวจสอบได้พิจารณาสอบทาน และดำเนินการในเรื่องสำคัญ สรุปได้ดังนี้

สอบทานงบการเงินรายไตรมาสและงบการเงินประจำปี ของบริษัทฯ
รวมทั้งได้เชิญผู้สอบบัญชีเข้าร่วมประชุมทุกครั้งที่มีการพิจารณางบการเงินรายไตรมาส
และงบการเงินประจำปี
คณะกรรมการตรวจสอบได้สอบทานงบการเงินโดยสอบถามผู้สอบบัญชีในเรื่องความถูกต้อง ครบถ้วน
และเชื่อถือได้ของงบการเงิน
และความเพียงพอในการเปิดเผยข้อมูลงบการเงินที่มีผลกระทบต่องบการเงิน
เพื่อให้มั่นใจว่าการจัดทำงบการเงินเป็นไปตามข้อกำหนดของกฎหมายและมาตรฐานการรายงานทางการเงิน
และหลักการบัญชีที่รับรองทั่วไป
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่างบการเงินดังกล่าวมีความถูกต้องตามที่ควรในสาระสำคัญตามมาตรฐานการรายงานทางการเงิน

การควบคุมภายในและการตรวจสอบภายใน คณะกรรมการตรวจสอบพิจารณาสอบทานให้บริษัทฯ
มีระบบการควบคุมภายใน
และการตรวจสอบภายในที่มีความเหมาะสมและมีประสิทธิผลมิให้เกิดความขัดแย้งหรือละเมิดต่อระเบียบกฎหมายของบริษัทฯ
และข้อกำหนดต่าง ๆ พร้อมให้ข้อแนะนำ
แก่ฝ่ายบริหารเพื่อให้การปฏิบัติงานมีความรัดกุมรอบคอบและถูกต้อง
ตลอดจนให้มีการติดตามและปรับปรุงแก้ไขตามข้อเสนอแนะของรายงานผลการตรวจสอบของผู้ตรวจสอบภายในและภายนอก
เพื่อให้การปฏิบัติงานเป็นไปอย่างมีประสิทธิภาพและเกิดประสิทธิผล
ทั้งนี้คณะกรรมการตรวจสอบมีความเห็นว่า การควบคุมภายในของบริษัทฯ มีความเหมาะสมเพียงพอ
โดยไม่พบข้อบกพร่องที่เป็นสาระสำคัญ

ทั้งนี้ในปี 2560 ได้มีการปรับโครงสร้างบริษัท ขึ้น โดยให้มีฝ่ายตรวจสอบภายใน
เข้ามาทำหน้าที่ตรวจสอบภายใน โดยมี หน้าที่ ประเมินความเพียงพอของระบบการควบคุมภายใน
และตรวจสอบภายใน
เพื่อประเมินความเพียงพอและเหมาะสมและความมีประสิทธิภาพของระบบการควบคุมภายใน
รวมถึงให้ข้อเสนอแนะแก่บริษัทฯ
เพื่อนำไปแก้ไขให้การดำเนินกิจการเป็นไปด้วยความโปร่งใสสอดคล้องกับหลักการกำกับดูแลกิจการที่ดี

การปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
คณะกรรมการตรวจสอบได้ดำเนินการสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
ซึ่งคณะกรรมการตรวจสอบมีความเห็นว่า บริษัทฯ ได้ปฏิบัติตามกฎหมายดังกล่าว
โดยไม่พบข้อบกพร่องที่เป็นสาระสำคัญ

การพิจารณาคัดเลือกผู้สอบบัญชี และการกำหนดค่าตอบแทน
คณะกรรมการตรวจสอบได้พิจารณาคัดเลือกผู้สอบบัญชีและกำหนดค่าตอบแทน
โดยพิจารณาถึงคุณภาพงาน สถานะของผู้สอบบัญชี ข้อจำกัดที่มีสาระสำคัญ
หรือข้อกำหนดของตลาดหลักทรัพย์ฯ หรือหน่วยงานอื่นที่เกี่ยวข้อง
และได้มีการพบปะหารือระหว่างคณะกรรมการตรวจสอบและผู้สอบบัญชีของบริษัทฯ
เป็นประจำทุกไตรมาส เพื่อร่วมหารือเกี่ยวกับการตรวจสอบบัญชี
ตลอดจนหารือปัญหาที่พบจากการตรวจสอบ และการหาแนวทางในการแก้ไขประเด็นต่าง ๆ

ทั้งนี้คณะกรรมการตรวจสอบได้พิจารณาการปฏิบัติงานของผู้สอบบัญชี นายพจน์ อัศวสันติชัย จากบริษัท
สอบบัญชีธรรมนิติ จำกัด ในรอบระยะเวลาบัญชีที่ผ่านมา และพิจารณาค่าตอบแทนผู้สอบบัญชี
นำเสนอต่อคณะกรรมการบริษัท โดยที่ประชุมสามัญผู้ถือหุ้นประจำปี 2560 ได้อนุมัติแต่งตั้งให้นายพจน์
อัศวสันติชัย ผู้สอบบัญชีทะเบียนเลขที่ 4891 จากบริษัท สอบบัญชีธรรมนิติ จำกัด
เป็นผู้สอบบัญชีของบริษัทฯ

การบริหารจัดการความเสี่ยง คณะกรรมการบริษัทฯ
และผู้บริหารได้ให้ความสำคัญและระมัดระวังต่อการบริหารจัดการความเสี่ยงของบริษัทฯ
ตลอดจนให้คำแนะนำและเสนอแนะเพื่อนำไปปรับปรุงให้ดียิ่งขึ้น
เพื่อสนับสนุนการปฏิบัติงานของบริษัทฯ ทั้งนี้บริษัทฯ มีคณะกรรมการบริหารความเสี่ยง
ทำหน้าที่ในการประเมินและทบทวนความเสี่ยง การจัดทำแผนงานบริหารจัดการความเสี่ยง
การควบคุมติดตามและประเมินผล
ตลอดจนการรายงานการบริหารความเสี่ยงต่อคณะกรรมการบริษัทฯ

รายการเกี่ยวโยงหรือรายการที่มีความขัดแย้งทางผลประโยชน์
คณะกรรมการตรวจสอบได้พิจารณาให้ความเห็นเกี่ยวกับรายการเกี่ยวโยงกัน
หรือรายการที่อาจมีความขัดแย้งทางผลประโยชน์ของบริษัทฯ
เพื่อพิจารณาว่าการทำรายการมีความสมเหตุสมผล
รวมถึงการเปิดเผยข้อมูลของรายการดังกล่าวตามข้อกำหนดของตลาดหลักทรัพย์แห่งประเทศไทย
และสำนักงานกำกับหลักทรัพย์และตลาดหลักทรัพย์กำหนดไว้
โดยคำนึงถึงผลประโยชน์ของผู้มีส่วนได้เสียทุกไตรมาสอย่างสม่ำเสมอ

ความรับผิดชอบต่อสังคม คณะกรรมการบริษัทฯ และผู้บริหาร
ตระหนักและให้ความสำคัญต่อความรับผิดชอบต่อสังคม
โดยได้มีการจัดตั้งคณะเจ้าหน้าที่ความรับผิดชอบต่อสังคม
เพื่อดำเนินการในการพิจารณาและนำเสนอนโยบาย แผนงาน
และกลยุทธ์ด้านการพัฒนาอย่างยั่งยืนและความรับผิดชอบต่อสังคม
ตลอดจนจัดให้มีการสื่อสารให้ความรู้ความเข้าใจกับพนักงานในทุกระดับอย่างทั่วถึง
และรับผิดชอบในการดูแล ติดตาม
แผนงานการดำเนินงานด้านการพัฒนาอย่างยั่งยืนทั้งในด้านผลิตภัณฑ์ กระบวนการ
รวมถึงชุมชนและสังคม
และให้มีการพิจารณาทบทวนประเมินประสิทธิผลของการดำเนินงานให้คณะกรรมการบริษัทฯ
ได้ทราบและพิจารณาในเรื่องที่เกี่ยวข้อง โดยในปี 2560 บริษัทฯ
ได้รับการคัดเลือกจากตลาดหลักทรัพย์แห่งประเทศไทยให้อยู่ในกลุ่มหุ้นยั่งยืน ประจำปี 2560
(Thailand Sustainability Investment 2017) โดยบริษัทฯ
ได้รับการคัดเลือกได้รับรางวัลดังกล่าวเป็นปีที่ 3 ติดต่อกัน

การต่อต้านการทุจริตคอร์รัปชั่น คณะกรรมการบริษัทฯ และผู้บริหาร
ตระหนักถึงปัญหาการทุจริตและคอร์รัปชั่น โดยได้มีการจัดตั้งคณะเจ้าหน้าที่ต่อต้านการทุจริตคอร์รัปชั่น
เพื่อดำเนินการในการพิจารณา วางระบบ แผนงาน
และติดตามการดำเนินการด้านการต่อต้านทุจริตคอร์รัปชั่นทั้งในและนอกองค์กร โดยบริษัทฯ
ได้มีการสื่อสารถึงพนักงานให้มีควมรู้ ความเข้าใจ และตระหนักถึงการต่อต้านการทุจริตคอร์รัปชั่น
ทั้งนี้บริษัทฯ ได้มีการกำหนดนโยบายและได้ลงนามในคำประกาศเจตนารมณ์แนวร่วมปฏิบัติ
(Collective Action Coalition) ของภาคเอกชนไทยในการต่อต้านการทุจริต โดยในปี
2560
บริษัทฯได้ผ่านการรับรองให้เป็นสมาชิกแนวร่วมปฏิบัติของภาคเอกชนไทยในการต่อต้านการทุจริต

คณะกรรมการตรวจสอบได้ปฏิบัติหน้าที่อย่างอิสระตามขอบเขตและหน้าที่รับผิดชอบที่ได้รับมอบหมายจากคณะกรรมการบริษัทฯ
และที่กำหนดไว้ในกฎบัตรคณะกรรมการตรวจสอบ โดยคณะกรรมการตรวจสอบมีความเห็นว่า
รายงานทางการเงินของบริษัทฯ ได้จัดทำขึ้นอย่างถูกต้องตามหลักปฏิบัติที่รับรองโดยทั่วไป
และมีการเปิดเผยข้อมูลอย่างถูกต้องเพียงพอ
ไม่มีประเด็นสำคัญที่ขัดต่อข้อเท็จจริงและมาตรฐานการรายงานทางการเงิน
ตลอดจนข้อกำหนดของทางราชการ

บริษัทฯ มีการดำเนินงานภายใต้ระบบการควบคุมภายใน
และการบริหารจัดการความเสี่ยงที่มีประสิทธิภาพและประสิทธิผล
มีการปฏิบัติตามกฎหมายและข้อกำหนดที่เกี่ยวข้อง มีการเปิดเผยข้อมูลอย่างถูกต้องเพียงพอ
มีการปฏิบัติงานที่สอดคล้องกับระบบการกำกับดูแลกิจการที่ดี มีความโปร่งใส เชื่อถือได้
ตลอดจนมีความรับผิดชอบต่อเศรษฐกิจ สังคม และสิ่งแวดล้อม ซึ่งทำให้เชื่อมั่นได้ว่า บริษัท จี
แคปปิตอล จำกัด (มหาชน) มีความพร้อมที่จะเติบโต
และธำรงไว้ซึ่งการเป็นองค์กรที่มีการกำกับดูแลกิจการที่ดี

…. ผศ.วิภาดา ตันติประภา ....

  (ผศ.วิภาดา ตันติประภา)

  ประธานกรรมการตรวจสอบ